***4-րդ հարթակ* Պատմություն**

 **7-րդ շաբաթ**

Նախորդ դասին սովորեցինք՝

* **Արտաշեսյան թագավորությունը** Հայաստանում վերացավ։
* **Հռոմեական կայսրությունն ու Պարթևաստանը** շարունակում էին մեծ ազդեցություն ունենալ մեր տարածաշրջանի վրա։
* Հռոմը Արտաշեսյանների անկումից հետո Հայաստանում կառավարիչներ էր նշանակում, ինչից հայերը գոհ չէին։
* Հայաստանի նախարարները, միանալով Պարթևստանի հետ, որոշեցին միասին վերջ տալ Հռոմի ազդեցությանը Հայաստանում և Պարթևստանի **Վաղարշ Արշակունի** արքայի եղբորը՝ **Տրդատին Մեծ**ին Հայքի թագավոր դարձրին։
* Հռոմը պատերազմեց Տրդատի և Վաղարշի դեմ՝ փորձելով հետ գրավել Հայաստանը, սակայն պարտություն կրեց։
* Հռոմի կայսր Ներոնը համաձայնեց ճանաչել Տրդատին հայոց թագավոր, եթե Տրդատը գնա Հռոմ և թագը ստանա Ներոնից։
* Հայաստանում հաստատվեց **Արշակունիների արքայատոհմը** (66 – 428 թվականներ)։ Հայաստանում հաստատվեցին խաղաղ ժամանակներ։
* **Տրդատը** վերականգնեց պատերազմի ավերածությունները, կարգավորեց ճանապահները, կատարեց մեծ շինարարական աշխատանքներ։
* **Գառնի** ամրոցի մոտ կառուցեց Գառնի հեթանոսական տաճարը՝ նվիրված արևի աստված **Միհրին**։
* **Վաղարշակ** թագավորը կառուցեց նոր մայրաքաղաք՝ **Վաղարշապատը**։ Նրա ժամանակ Հայաստանը վերջնականապես ամբողջովին անկախացավ Հռոմից և հայ թագավորները թագադրվում էին Հայաստանում։

***Արշակունիներ՝ Տրդատ 3րդից մինչև Պապ թագավոր***

Արշակունիների ժամանակ տեղի են ունեցել ևս երկու կարևորագույն իրադարձություններ, որոնք ճակատագրական եղան հայ ժողովրդի համար՝

* 301թ․ **Տրդատ Գ** - ի կողմից քրիստոնեության ընդունումն էր որպես պետական կրոն
* **Հայկական գրերի գյուտը։**

Մինչ քրիստոնեությունը հայերը ***հեթանոս*** էին, ունեին բազմաթիվ աստվածներ՝ հայր աստված Արամազդը, Անահիտը, Աստղիկը, Վահագնը, Միհրը և այլն: Քրիստոնեությունն արգելված էր և քրիստոնյաները հալածվում էին, նահատակվում։ Սակայն 301 թվականին Տրդատ Երրորդը քրիստոնեությունը հաստատեց որպես պետական կրոն, այսինքն քրիստոնեությունը երկրում դարձավ միակ պաշտամունքը։ Գրիգորը դարձավ հայոց **կաթողիկոսը** և կոչվեց **Լուսավորիչ**, այսինքն ճշմարիտ հավատով լուսավորեց ժողովրդին։ Բոլոր հեթանոսական մեհյանները քանդվեցին, տաճարները դարձան եկեղեցիներ։ 303թվականին Վաղարշապատում կառուցվեց մայր եկեղեցին՝ ***Էջմիածինը***։

 3-րդ դարում Հայաստանի համար հանդես է գալիս մի նոր վտանգավոր թշնամի։ Դա Սասանյան Պարսկաստանն էր։ Սասանյանները վերացրեցին Պարթևստանը և ցանկանում էին գրավել Հայաստանը և կրոնափոխ անել հայերին, ստիպելով ընդունել իրենց կրոնը՝ ***զրադաշտությունը***։ Որոշ նախարարներ դավաճանաբար ընդունեցին պարսկական կրոնը, իրենց զորքերով միացան պարսիկներին։ Սկսվեց պատերազմ, և հայկական զորքերը՝ սպարապետ **Վասակ Մամիկոյանի** գլխավորությամբ, ջախջախեցին պարսիկներին։ Չկարողանալով հաղթել պատերազմում, Պարսկաստանի արքա **Շապուհը** խաբեությամբ, բանակցելու պատրվակով իր մոտ է հրավիրում Արշակին ու Վասակին և բանտարկում։ Նրանց սպանությունից հետո գահն անցնում է Արշակի որդի՝ **Պապին**, որը օգնություն ստանալով Հռոմից, **371** թվականին, Վասակի որդի **Մուշեղ Մամիկոնյանի**  հետ **Ձիրավի դաշտում** ջախջախում է պարսիկներին և դուրս շպրտում երկրից։ Պապը խելացի քայլեր է ձեռնարկում երկրի ինքնուրույությունը պահպանելու և ամրապնդելու ուղղությամբ։ Սա դուր չէր գալիս Հռոմին, որը ցանկանում էր Հայքը ամբողջությամբ կախվածության մեջ գցել Հռոմից։ Հռոմեական կայսրի հրամանով խնջույքի ժամանակ դավադրաբար սպանվում է երիտասարդ և հեռատես Պապ թագավորը։

**Հարցեր և առաջադրանքներ**

Սովորել դասանյութը, վերարտադրել սեփական խոսքերով և պատասխանել հարցերին․

* Ի՞նչ կարևոր իրադարձություններ տեղի ունեցան Արշակունիների օրոք։
* Ե՞րբ և ո՞ր արքայի օրոք քրիստոնեությունն Հայաստանում ընդունվեց որպես պետական կրոն։
* Ի՞նչ կրոն ունեին հայերը քրիստոնեոթյունից առաջ։
* Ո՞ւմ հետ Տրդատը տարածեց քրիստոնությունը Հայաստանում։
* Ինչո՞ւ են Գրիգորին կոչում Լուսավորիչ։
* Ի՞նչ վտանգավոր թշնամի հանդես եկավ Հայաստանի համա 3-րդ դարում։
* Ի՞նչ տեղի ունեցավ Պարթևստանի հետ։
* Ինչո՞ւ էր այդ ժամանակ Հռոմը օգնում հայերին։
* Ի՞նչ մտադրություն ուներ Պարսկաստանը։
* Ինչո՞ւ դրությունը սրվեց Արշակ Բ-ի ժամանակ։
* Ո՞վ էր հայոց սպարապետը։
* Ինչպե՞ս վարվեց պարսից Շապուհ արքան հայոց Արշակ Բ արքայի հետ։
* Ո՞վ դարձավ թագավոր Արշակից հետո։
* Ո՞ր պետությունն օգնեց Պապին պարսիկների դեմ պատերազմում։
* Որտե՞ղ և ե՞րբ տեղի ունեցավ վճռական ճակատամարտը։
* Ինչո՞ւ Պապի կառավարումը դուր չեկավ Հռոմին։
* Ի՞նչ մտադրություն ուներ Հռոմը։ Ի՞նչ վախճան ունեցավ Պապը։

 **Բառարան**

**Հեթանոսություն** – բազմաստվածություն,երբ մարդիկ պաշտում են մարդակերպ աստվածների

**Նահատակվել** – զոհվել սուրբ գործի համար,օր հայրենիքի պաշտպանության,հավատքի և այլն

**Պետական կրոն** – պետությունն օրենքով որևէ կրոն ընդունում է գլխավոր կրոնը

**Մեհյան** – հեթանոսական սրբատեղի,որտեղ կատարում էին ծիսական արարողություններ,զոհեր էին մատուցում մեհյանի աստծուն

**Գահընկեց արեցին** – գահից գցեցին,գահը գրավեցին

**Զրադաշտություն** – հին պարսկական կրոն է,բազմաստվածություն է

**Կրոնափոխ անել** – բռնությամբ,ստիպելով կրոնը փոխել

**Սպարապետ** — հայկական ընդհանուր զորքերի հրամանատար

**Հետաքրքիր դրվագներ պատմությունից**

**Լրացուցիչ տեղեկություններ Ձիրավի ճակատամարտի մասին**

**(ոչ պարտադիր, արտադասարանական ընթերցանություն)**

371-թ-ի Ձիրավի մարտի մասին հայտնի է հետևյալ պատմությունը. պարսիկներն իրենց հետ բերել էին փղեր, որոնց պետք է բաց թողնեին հայերի դեմ՝ մարտի ժամանակ մեր զորքի կարգը խախտելու, հայերին վնասելու նպատակով։ Ճակատամարտից առաջ Մուշեղ Մամիկոնյանը դիմում է հայ պատանիներին՝ առաջարկելով, որ փոքրամարմին պատանիները թաքուն մոտենան փղերին և դանակով կտրեն փղերի ոտքերը մկանները։ Հայ պատանիները խումբ են կազմում և ճակատամարտի նախորդ գիշերն աննկատ մոտենում փղերին ու կտրում ոտքե րը։ Մեկ պատանի՝ Հմայակ Մամիկոնյան անունով հաջողությամբ կտրում է փղի ոտքերի ջլերը, սակայն փիղն անսպասելի ընկնում է Հմայակի վրա։ Թեև պատանին հերոսաբար զոհվում է, այսօր՝ մոտ 17 դար անց, մենք հիշում ենք իրեն իր արած հերոսության և սխրանքի համար։

Ձիրավում պարսկական բանակին հաղթելուց հետո, Պապը 17 տարեկանում դառնում է Հայաստանի թագավոր, Մուշեղը՝ սպարապետ, այսինքն բանակի հրամանատար։ Պարսից Շապուհ արքան ստիպված սկսում է հաշտության բանակցություններ և Պապին ճանաչում Հայաստանի թագավոր։ Այս իրադարձությունները նկարագրված են հայ գրող Ստեփան Զորյանի «Պապ թագավոր» գրքում, մասամբ նաև Զորյանի՝ «Հայոց Բերդը» ու Րաֆֆու «Սամվել» վեպերում։